Neobjavljene igre iz serijala Crash Bandicoot

Ovaj zbirni popis sadrži javno dostupne informacije o nedovršenim i neobjavljenim videoigrama iz serijala *Crash Bandicoot*.

Odlomci su poredani po kronološkom redu otkazivanja naslova.

## *Crash Bandicoot Worlds*

***Crash Bandicoot Worlds*** rani je koncept igre o Crashu Bandicootu. Sudeći po detalju s konceptnoga crteža loga, igra je vjerojatno bila zamišljena 1999. godine, u vrijeme kada je Universal Interactive Studios želio prelazak serijala na šestu generaciju igraćih konzola. Sony Computer Entertainment planirao je distribuirati igru kao ekskluzivu za konzolu PlayStation 2. Tvrtka je razmatrala Marka Cernyja kao dizajnera igre. Prema Marku Cernyju, za razliku od linearnosti prvih triju igara, u ovoj bi igri bilo moguće istraživanje otvorenoga svijeta. Sudeći po planetima u konceptnome crtežu loga, vjerojatno bi bilo moguće međuplanetarno putovanje.

*Crash Bandicoot Worlds* odbačen je otprilike u vrijeme kada je Universal angažirao Traveller's Tales Oxford Studio za stvaranje nove igre o ​​Crashu Bandicootu, jer je Universalov ugovor s Naughty Dogom istekao. Ta nova igra bila je stvorena ispočetka unutar zadanoga 12-mjesečnog roka i izdana je kao *Crash Bandicoot: The Wrath of Cortex*. Suprotno Cernyjevoj viziji, Universal je odlučio zadržati linearnost prvih triju igara.

## *Crash Nitro Kart* (Traveller's Tales)

Po izlasku naslova *The Wrath of Cortex*, Traveller's Tales počeo je raditi na novoj trkaćoj igri ***Crash Nitro Kart***, koja je služila kao nastavak *Crash Team Racinga*. Usred njezina razvoja, Universal Interactive je iz nepoznatih razloga prepustio taj zadatak Vicarious Visionsu, koji je igru dovršio 2003. godine.

Premda je javnosti otkriveno malo detalja o izvornoj viziji Traveller's Talesa, poznato je kako je igru trebao obilježiti debi Nine Cortex u serijalu, za koju je izrađen konceptni crtež.

## *Crash vs. Spyro Racing*

***Crash vs. Spyro Racing*** prototip je trkaće igre koju je do 2004. razvijao LT Studios, podružnica britanske tvrtke Argonaut Games, za konzolu Xbox. Prototip je ostao nedovršen kako je tvrtka Argonaut Games zbog financijskih poteškoća prestala djelovati krajem 2004. godine.

19. travnja 2021. godine, na Discordovu serveru zajednice The Hidden Palace, korisnik Dink objavio je poruku s tvrdnjom o postojanju ovoga projekta posluživši se dokazima preuzetih iz Xboxova kompleta za otklanjanje pogrješaka. Iako je zbog ponovne uporabe nestalo dosta ključnih podataka, Dink je objavio sliku naslovnoga zaslona kao jednoga od rijetkih preostalih materijala.

U rujnu 2023. godine, programer i *youtuber* Dimitris Giannakis, poznat kao Modern Vintage Gamer, u jednom je Xboxovom tvrdom disku s kompletom za razvoj igara pronašao pohranjeni prototip igre pod nazivom *LT Demo*, čiji je sadržaj objavio na internetu i omogućio za igranje pomoću emulatora.

Prototip među ostalim sadrži uvodni video koji prikazuje utrkivanje različitih likova, s Crashom i zmajom Spyrom u glavnome fokusu. U igrivom dijelu prototipa rabljen je model ljudskoga trkača umjesto Crasha ili Spyra, ali se na trkačoj stazi nalaze drvene kutije čije razbijanje proizvodi zvuk kakav je rabljen u ranijim naslovima serijala *Crash Bandicoot*.

## *Crash Bandicoot Evolution*

***Crash Bandicoot Evolution*** bio je prototip (i radni naziv) igre *Crash Twinsanity*, koji se uvelike razlikovao od potonje. Sadržavao bi znanstveno-fantastičnu radnju velikih razmjera u kombinaciji s nekim elementima igre uloga, a ton igre bio bi nešto mračniji. Samo je nekoliko snimaka zaslona iz prototipa dostupno, a većina postojećega materijala sastoji se od konceptnih crteža neiskorištenih elemenata za igru *Twinsanity*.

Radnja igre pratila bi Crasha na putovanju po različitim svjetovima koje su zauzeli Zli blizanci i Mravi, kako bi pomogao njihovim stanovnicima u borbi protiv Zlih blizanaca. Moguće je također vidjeti konceptne crteže neprijatelja i likova koji su se trebali pojaviti u igri, poput Kralja koza, kamenih pčela, čovjekolikih riba, radnika iz sirotinjskoga dijela Visećega grada, itd. Svjetovi koji su trebali biti u igri jesu: svijet nastanjen čovjekolikim ribama, planet Gaudi, te Viseći grad podijeljen na gornji, uzdignuti dio nastanjen bogatima i donji, prizemni dio nastanjen siromasima. Crash bi morao poduzimati zadatke kako bi stekao povjerenje različitih stanovnika svakoga svijeta. Za pomoćnika bi imao zmijoliko izvanzemaljsko biće zvano Foofie, koje bi moglo mijenjati oblik svojega tijela ovisno o situaciji. Kao i u *Twinsanityju*, Crash bi se također morao udružiti s Cortexom u borbi protiv Zlih blizanaca.

Po Paulu Gardneru, članu radne skupine, jedan od razloga zašto je *Evolution* promijenjen u ono što je kasnije postalo *Crash Twinsanity* je taj što se igra razvijala u vrijeme kada je izašla igra *Ratchet & Clank*, koja pukom slučajnošću ima vrlo sličnu radnju, u smislu kako su antagonisti uzimali najbolje dijelove drugih planeta kako bi mogli od njih stvoriti svoj planet.

## *Crash Clash Racing*

Nakon *Twinsanityja*, Traveller's Tales Oxford Studio nastavio je razvijati još jednu igru o Crashu Bandicootu: trkaću igru pod nazivom ***Crash Clash Racing***, koja je po svojoj radnji trebala biti izravni nastavak *Twinsanityja*. U međuvremenu je izdavač, Vivendi Universal Games, odlučio iz nepoznatih razloga prepustiti njezin razvoj Radical Entertainmentu, koji je igru dovršio pod nazivom *Crash Tag Team Racing*.

Po Paulu Gardneru, radnja igre trebala se odvijati u Crashovoj glavi, gdje bi Crash i ostatak njegove ekipe otputovao i natjecao se u utrkama na stazama koje bi se temeljile na njegovim snovima i sjećanjima. Kao jedan od igrivih likova trebao se pojaviti zao Crash, za kojega postoji konceptni crtež kao jedini takav iz rane faze razvoja igre, ali je umjesto njega u *Crash Tag Team Racingu* dostupna presvlaka „Nega Crash”, koja Crasha čini njemu sličnim. U potonjoj igri primijenjena je ideja Traveller's Talesa o personaliziranim automobilima za svakoga lika i triku njihova stapanja s drugim automobilima.

## *Bandicoot Brats*

Nakon što je objavljena igra *Crash Twinsanity* Traveller's Talesa, tvrtka Krome Studios, istaknuta po serijalu *Ty the Tasmanian Tiger* i prvim dvjema igrama trilogije *The Legend of Spyro*, počela je raditi na igri o Crashu Bandicootu za Vivendi Universal Games pod nazivom ***Bandicoot Brats***. Međutim, razvoj igre otkazan je u ranoj fazi, a umjesto toga je Krome Studios razvio igru *The Legend of Spyro: A New Beginning*. Konceptni crteži za *Bandicoot Brats* postoje, ali su iz pravnih razloga nedostupni javnosti. Potpuno je nepoznata radnja igre.

## *Crash Twinsanity 2*

***Crash Twinsanity 2*** naziv je za otkazanu igru koju je, kao nastavak *Twinsanityja*, za PlayStation 2, GameCube i Xbox planirao objaviti Traveller's Tales Oxford Studio.

Radnja bi bila usredotočena na Crasha koji je pomoću izuma dr. Nea Cortexa uvučen u razne televizijske emisije. Po Keithu Webbu, koji je naveo detalje o igri i ideje o razinama, neke od razina bile bi vestern film, crno-bijeli crtani film, bolnička serija u kojoj bi neprijatelji nosili igle, a Crash bi se vozio bolničkim hodnicima na nosilima, te kulinarska emisija s moržem Rustyjem koja bi, kao i u *Twinsanityju*, završila Rustyjevom potjerom za Crashom.

## *Cortex Chaos*

***Cortex Chaos***, također kao ***The All-New Cortex Show***, naziv je projekta kojega je započeo Traveller's Tales nakon objave *Twinsanityja*, ali koji nikada nije prošao konceptnu fazu razvoja. Pojedinosti o projektu objavio je Keith Webb 2006. godine na mrežnoj stranici Crash Mania.

Glavni lik igre bio bi dr. Neo Cortex, a za radnju igre dana su najmanje tri prijedloga:

1. Igra bi bila nadahnuta japanskom igrom *Pikmin*, u kojoj bi Cortex upravljao nekolicinom manjih humanoidnih ili robotskih klonova samoga sebe, koji bi obavljali manje zadatke, poput skupljanja i bacanja bombi, skupljanja predmeta, ili postrojavanja za stvaranje mosta.
2. Igra bi bila izrađena u stilu japanske igre *Mega Man* te bi bila nastavak *Twinsanityja*. Radnja igre pratila bi Cortexa, koji biva izbačen iz Lige zlih znanstvenika zbog udruživanja s Crashom Bandicootom za vrijeme događaja u *Twinsanityju*. N. Tropy bi preuzeo vodstvo nad Ligom zlih znanstvenika, čiji bi se članovi zatim udružili kako bi se osvetili Cortexu. Svaka bi se razina temeljila na jednom od zlih znanstvenika. U igri bi debitirala najmanje tri nova zlikovca: doktor N. Tombed (egipatski faraon-mumija), doktor N. Tertain (klaunoliki doktor), i doktor N. Tangle (po Webbovu mišljenju, doktor iz kojega bi rasle biljke).
3. Cortex bi rabio nadograđena oružja, a Nina bi imala veću ulogu u igri. Objavljen je konceptni crtež u kojemu je Cortex prikazan s tri oružja pojedinačno, nazvana „Bomb-zooka”, „Teleporter Ray” i „Magnet Magnum”.

## *Crash Tag Team Racing* (Nintendo DS)

*Crash Tag Team Racing* prvobitno je trebao biti objavljen 2005. na konzoli Nintendo DS uz ostala konzolna izdanja. Ova inačica igre nije trebala biti izravno portirana kao inačica za PlayStation Portable, ali je trebala biti što sličnija ostalim inačicama. Prije nego što ju je izdavač otkazao, igra je bila u razvoju 9 do 10 mjeseci, a do njezina završetka bilo je preostalo još samo jedan ili dva mjeseca. Na njezinom je razvoju radila tvrtka Sensory Sweep Studios.

## *Crush Bandicoot*

***Crush Bandicoot*** bila je ideja za igru koju je 2004. godine predstavila tvrtka Magenta Software. Trebala je predstaviti i prikazati Crashova zlog blizanca Crusha Bandicoota kao glavnoga i igrivog lika. Neo Cortex bi i dalje bio glavni negativac.

Igra je trebala sadržavati otvoreni svijet smještenoga u znanstveno-fantastičnom okružju i vozila dostupna za vožnju. Radnja igre nikada nije bila dovršena, a prije nego što je izdavač odbio igru, izrađena je samo jedna probna mapa.

U veljači 2012. godine, umjetnik Andy J. Davis otkrio je sve poznate konceptne crteže i informacije o igri.

## *Crash Online*

***Crash Online*** naziv je za tajanstvenu *vaporware* mrežnu videoigru koju je za osobna računala planirala objaviti tvrtka Sierra Online. Prvi je put spomenuta u kolovozu 2006. godine, a službeno ju je u siječnju 2007. najavila mrežna stranica Kotaku. Od oskudno dostupnih informacija, poznato je kako je igra trebala biti objavljena 2007. godine i ekskluzivno dostupna za Kinu, te je trebala od igrača zahtijevati plaćanje naknade za svaku sesiju igranja. Mala kopija logotipa igre jedina je slika koja je uopće izašla u javnost.

Pretpostavlja se kako je ona ranija inačica igre *Crash Village*.

## *Crash Landed*

***Crash Landed***, također nazvana ***I Am Crash Bandicoot***, otkazana je igra koju je razvijao Radical Entertainment nedugo nakon izlaska igre *Crash: Mind Over Mutant*. *Crash Landed* započet je s razvojem za konzole Xbox 360 i PlayStation 3, a kasnije i za konzolu Wii. Igra je izvorno trebala biti objavljena 2010. godine, te je trebala biti popraćena s također otkazanom trkaćom igrom High Impact Gamesa pod radnim nazivom *Crash Team Racing*.

Nakon otprilike dvije godine razvoja, igru je 2010. godine otkazao Activision, matična tvrtka Radical Entertainmenta. U to je vrijeme Activision otpustio puno svojih djelatnika, među njima i cijelu radnu skupinu koja je radila na igri. Iako je Radical Entertainment proizveo nekoliko koncepata i animacija za *Crash Landed*, igra nije bila dovoljno igriva, što je dovelo do njezina otkazivanja.

Radnja igre odvijala bi se oko Crashova podrijetla. Nakon što bi ga dr. Neo Cortex mutirao, Crash bi trebao biti dužan spašavati ostale bespomoćne jazavičare (u igri nazvanih *bandicutes*) koje je Cortex zatočio. Dingodile bi bio glavni negativac, a nedovršena međuscena prikazuje ga kako iz topa ispaljuje nekoliko jazavičara.

Igra bi uvela mehanizam koji bi Crashu omogućio stvaranje otkačenih sprava putem izumiteljskoga sustava. Sadržavala bi promjenu vremenskih uvjeta, poput kiše te izmjene dana i noći, te bi se Crash mogao ublatiti ili provlačiti po visokoj travi.

Po uzoru na *Crash Twinsanity*, u igri bi uz zadane linearne staze također bilo moguće istraživanje otvorenoga svijeta. Crash bi istraživao nekoliko mjesta, od kojih su poznata iduća četiri:

* *Black Rock Island* (Otok Crna stijena): Sličan je otoku Wumpa, a krasi ga golemo stablo i vulkanske špilje. U špiljama bi se nalazila golema košnica krijesnica, u kojoj bi se Crash borio s kraljicom krijesnica.
* *Desert Island* (Pusti otok): Pustoš oko koje je izgrađena golema rafinerija nafte.
* *Crocodile Island* (Otok krokodila): Otok koji se sastoji od bujne džungle s močvarama. Bilo bi to mjesto gdje bi Crash sreo Dingodilea i borio se s njim.
* Zadnje područje bio bi laboratorij u kojemu je Cortex eksperimentirao na životinjama i gdje je Crash mutiran.

## *Crash Team Racing* (2010.)

***Crash Team Racing*** bio je radni naziv otkazane trkaće igre, čiji je razvoj započeo High Impact Games, ali je iz nepoznatih razloga prekinut početkom 2010. godine. Igra je trebala biti popraćena s također otkazanom igrom *Crash Landed* Radical Entertainmenta i objavljena za konzole PlayStation 3, Xbox 360 i Wii.

## Neobjavljena igra Vicarious Visionsa

Krajem 2012. godine, procurila je na internetu slika plakata na kojemu se nalazi konceptni prikaz Crasha Bandicoota u potpuno novom obliku, a potječe s fotografije snimljene u studiju Vicarious Visionsa. Pojedinosti o ovoj videoigri oskudne su i nepoznato je točno vrijeme njezina razvoja. U veljači 2013. godine, odgovorivši na obožavateljevo pitanje, Mike Stout iz Activisiona komentirao je sliku:

*„Taj plakat s Crashom bio je iz otkazane igre iz davnih dana. Nikada nisam vidio tu igru na djelu (bilo je to prije nego što sam došao), tako da ne znam detaljno o čemu se radilo.”*
## *Crash Bandicoot* (Cerny Games)

Za PlayStation 4 bila je planirana igra *Crash Bandicoot* koju je trebao razviti Cerny Games, no Sony Computer Entertainment smatrao ju je nezadovoljavajućom i nije ju htio objaviti. Nakon što je Activision Blizzard preuzeo vlasništvo, tj. autorska prava nad franšizom, zbog čega je Sony Computer Entertainment izgubio prava na likove iz serijala, koncept igre *Crash Bandicoot* pretvoren je u igru *Knack*, koju je 2013. razvio Japan Studio.

## Izvori

1. ↑ Crash Bandicoot Zone: Crash VS Spyro Racing: il gioco di corse crossover mai realizzato (pristupljeno 18. listopada 2023.)
2. ↑ HCL.hr: Pronađena je igra koju nikad nismo igrali – Crash vs Spyro Racing (pristupljeno 18. listopada 2023.)
3. ↑ TheGamer: An Unreleased Crash Vs Spyro Racing Game Has Been Found (pristupljeno 18. listopada 2023.)